Norge reiste seg etter kriseomgang - berget uavgjort mot Tyskland
– Jeg har ikke skutt så bra på trening, så det var bra jeg fikk det ut i kamp, sa målscorer Mjelde etter kampen. – Prestasjonen etter pause er viktigere enn poenget, oppsummerte Tom Nordlie under NRKs direktesending. For etter en drømmestart på mesterskapet med 4-0 over Thailand fikk de norske jentene definitivt beina ned på jorda under møtet med Tyskland sent tordag kveld. I det som var en ren reprise av EM-finalen fra 2013 - da ble Norge felt av to straffemisser - var det tidvis klasseforskjell på de to lagene. – Det var et mareritt av en førsteomgang. Alt var halvhjertet, mente Even Pellerud. VG-BØRSEN: Her er dommen over de norske jenteneTyskland, som er ranket som verdens beste nasjon, tok ledelsen før kampen var seks minutter gammel. Keeper og kaptein Ingrid Hjelmseth ga en farlig retur på et skudd hun burde ha tatt, og Anja Mittag kunne enkelt sette inn sitt fjerde mål hittil i mesterskapet. – Det er en liten keepertabbe, dessverre, mente Nordlie. Søndag klinktet Tyskland til med småfrekke 10-0 over Elfenbenskysten. Torsdag kveld fulgte de opp med å kjøre over Even Pelleruds de første 45 minuttene. Det helt nye stopperparet bestående av Marita Skammelsrud Lund og Maria Thorisdottir fikk det ikke til å stemme, og hele laget virket usikkert og nølende. – Pasningsspillet til stopperne våre er under enhver kritikk, sa Avaldsnes-trener og NRK-ekspert Nordlie. – Vi må vise at vi vil litt mer, mente skadeplagede Caroline Graham Hansen i pausen.Etter hvilen sendte Pellerud Solveig Gulbrandsen inn for Gry Tofte Ims. Superveteranen var Norges beste i åpningskampen, og også i dag var laget mye bedre med Gulbrandsen på banen. Norge fikk en meget positiv start på den andre omgangen, og med halvtimen igjen kom utligningen. Isabell Herlovsen ble felt rett utenfor boksen, og Maren Mjelde limte det følgende frisparket i krysset. Ballen var borti både stanga og tverrliggeren på vei mot nettmaskene. – Det går ikke an å gjøre det bedre, konkluderte Nordlie.Den siste halvtimen fortsatte de norske jentene å vise gode tendenser. Det var en helt annen ro over pasningsspillet, tyskere ble stresset og Norge jaktet seier. Ada Hegerberg ble stoppet en rekke ganger, og til tross for at det så ut til at Tyskland tok ulovlige triks i bruk, unnlot dommer Teodora Albon å blåse. Lyon-spissen la definitivt ikke skjul på hva hun mente om det. Klokka tikket mot uavgjort, og ingen av lagene hadde noen sluttspurt å slå i bordet med. Dermed endte det 1-1 i kampen mellom fjorårets EM-finalister.Toppfotballsjef Nils Johan Semb var strålende fornøyd etter kampen. – Et perfekt resultat med tanke på veien videre, sa han i NRKs VM-studio. Det kan nemlig være en fordel for Norge å unngå å bli gruppevinnere, og uavgjortresultatet mot Tyskland gjør at tyskerne leder guppen på grunn av medre målforskjell. Hvis Norge blir nummer to, venter åttendedelsfinale mot nummer to i gruppe F, trolig England, Mexico eller Colombia. Hvis Norge vinner, venter ett av de fire lagene som går videre som gruppetréer, og det er rundt 50 prosent sjanse for at dette laget kommer fra gruppe D, VMs overlegent tøffeste (USA, Australia, Sverige, Nigeria). Skal vi dømme etter de første kampene, vil det være mye verre å møte nummer tre fra denne gruppen, enn nummer to fra gruppe F. PS: Norge møter Elfenbenskysten på mandag
(Tyskland-Norge 1-1) Maren Mjelde (25) vartet opp med en frisparkperle av de helt sjeldne da Norge sikret uavgjort mot Tyskland.